Rentekoers + inflasie = gevaarligte(Argieffoto: Maroela Media) Die beste geskenk wat jy jouself dié Kersfees kan gee, is selfbeheersing en matigheid wat jou beursie betref. Kenners sê gevaarligte flikker vir diegene wat reeds spook om hul skuld te delg. Die jongste rentekoersverhoging en meegaande inflasie beteken al hoe meer verbruikers moet uitgawes tot op die been sny bloot om te oorleef. Die maatskappy DebtHealth maan boonop dat die situasie nie gou gaan verbeter nie. Martheli Kruger, ŉ prokureur by DebtHealth, sê inflasie hou aan toeneem weens stygende kos- en brandstofpryse asook hoër krag- en munisipale tariewe. Werkers verwag dat hul salarisverhogings dié inflasie gaan teenwerk, maar dit is slegs moontlik as die pryse van produkte en dienste verhoog word. “Hierdie sneeubal-effek vererger ongelukkig die skuldsituasie deurdat mense hul kredietkaartlimiet bereik,” sê sy. “Die feestelikhede is hierdie tyd van die jaar aan die gang en dit begin soos Kersfees voel. Dit lyk dalk nou na ŉ maklike uitweg om selfs meer skuld aan te gaan, maar dit gaan die situasie ongelukkig net vererger.” Volgens Kruger gaan Suid-Afrika se ekonomiese vooruitsig nie gou na “normaal” terugkeer nie en inflasie gaan na verwagting eers teen die tweede kwartaal van 2024 begin stabiliseer. Intussen moet die Reserwebank stappe doen om die rand te beskerm, veral wat betref buitelandse beleggings. “Jou persoonlike finansies is ŉ groot verantwoordelikheid en skommelings in rentekoerse en inflasie gaan jou nie in ŉ beter finansiële posisie plaas nie.” Kruger sê mense moet dus hierdie feestyd “twee keer dink” voordat hulle geld uitgee en eerder gehaltetyd met hul gesinne koester. “Gee jouself en jou geliefdes die geskenk van selfbeheersing en matigheid hierdie feestyd. “Speel speletjies, sing saam, lees ŉ boek of kyk na Kersfeesflieks met springmielies op die bank en geniet die dinge wat geld nie kan koop nie.”